Oz ha Pigo anniversari: Precis avant in onn è il verm naschì
Tge fiss La Quotidiana senza ses “cartoon”

Dad Augustin Beeli

«Mira, quels pauperets han fom. – Na quai è la Ligia Grischa”: Quai è stà in dals 260 discurs che Pigo, il verm original, ha manà durant il davos onn cun lecturas e lecturs da La Quotidiana. Nus tirain bilantscha. Cun ses dus dentins sumeglia el in pau a la cucumera da la reclama da “chirat”. Insatge sumegliant n’avevan ins mai vis avant en ina gasetta. La Quotidiana ha gì l’onur da porscher in dachasa al verm Pigo. “Jau gratulesch, Pigo. Oz na dastgas ti lur betg mangiar memia blera turta. I fiss donn sche ti schluppassas e na savessas betg pli cumparair en nossa gasetta.” En sasez n’è quai nagin problem. Pigo è gia schluppà differentas giadas dapi ils 4 d’avust 1997, e l’auter di ès el adina puspè renaschì, saja sco violinist, sco ortulan ni simplamain sco charin Pigo cun sia bucca largia ed ils dus dentins.

En nagin’autra gasetta 
A bleras lecturas ed a blers lecturs è quest animalet cun ses discurs creschì a cor. Sia logica seriusa e main seriusa, sias piztgadas, ses reclamar e crititgar, normal e pli pauc normal, ses temas actuals ed eterns, quai tutga tar La Quotidiana sco las provisiuns da l’aura. Clar, ch’i fiss pussaivel da remplazzar el cun auters cartoons. Tge “collegas” ha Pigo? Ah, gea, Hägar, il sgarschaivel el “Blick” ed en la “Südostschweiz”.
I dà era auters, per exempel il renumà Mordillo, il Closchi en l’Arena Alva, ni Garfield, il giat grass. Che Mutts, l’uschè pitschen dal “Tagblatt”, n’è nagina concurrenza per noss Pigo è tuttina clar. Uschia in original n’ha nagin’autra gasetta. Il charin animal senza chommas cun ils egls caracteristics ha adina la lieunga che penda or da bucca.

“Mister Pigo”
Tge experientschas ha il “bab” da Pigo fatg el decurs da quest onn passà cun ses animalet? “Las reacziuns ed ils resuns èn positivs”, di Conrad Cavigilli. Da glieud ch’enconuscha el vegn el pledentà cun “mister Pigo”. Il geolog diplomà e graficher da hobi ha sulettamain bregia che ses Pigo discurra betg sursilvan. Igl è dentant in fatg che Pigo vul sa drizzar a tuts Rumantschs e betg mo ad ina part da quels. L’onn passà ha il charin verm prendì posiziun tar blers temas spinus. I sa chapescha da sasez ch’el ha laschà crescher las flurs en ses iert cun Viagra. Pigo ha era gì la giagliardia da mussar colur davant politichers ed administraziun federala. En fatgs da bellezza è il verm mintgatant in pau crudaivel cun sia dunna. Saja pertutgant il “liften” ni cun “silicon”, adina na lascha Pigo betg quiet sia consorta. Ina giada ha “noss” Pigo, suenter ch’el aveva legì La Quotidiana, schizunt stuì chajar bustabs. Sco quai che Conrad Cavigilli ha tradì, ha el planisà da dar ora in cudesch da ses verm.